钦定古今图书集成/理学汇编/经籍典/第085卷 > 宋朱元昇三易备遗 > 《连山易合夏时首艮图说》
## 钦定古今图书集成/理学汇编/经籍典/第085卷 > 宋朱元昇三易备遗 > 《连山易合夏时首艮图说》

案《周礼疏》，贾公彦释《连山》之义曰：“此《连山易》，其卦以
纯艮为首，艮为山，山上山下，是名连山。”即贾氏之《疏》，
稽之《说卦》之辞，夏时之候，夏建寅正，纯艮实庀立春，
春为时之首，艮所以为《连山易》之首乎。考之汉《律历
志》述三统，谓人统寅木也，太蔟律长八寸，象八卦，虙
戏氏之所以顺天地，通神明，类万物也。以是知伏羲
氏已用寅正，夏后氏因之而已。故贾公彦谓“《连山》作
于伏羲，因于夏后氏”，此之谓也。《连山易》亡已久矣，因
《周礼》得存其名，因《说卦》得存其义，因夏时得存其用。
自汉太初改正朔，复行夏之时，民到于今受其赐，其
夫子之杞之功欤！